Sasampuning kadya punika wiyosipun. Kula sampun nampèni sêratipun saudara, kang katitimangsan Agustus kaping 14, taun 1840, ingkang sarêng sêrat. Saudara angintunakên sêrat aturanipun. Rôngga Wôngsawijaya, anggugat dhatêng Radèn Sumadrana, kalihan dhatêng Rôngga Sudarga, ing Koripan, prakawis pandhadhalipun siti dhusun 18 jung, ingkanging. kadêmangan. Utawi prakawis pangrayahipun darbèkipun. Karsanipun saudara, kula kapurih angrampungana prakawis punika, ingkang punika saudara, kula sampun anglampahakên titipariksa, dhumatêng saudara jêngandika, adhimas Kangjêng Pangeran Ariya Mataram. Kalih dhumatêng Kangjêng Pangeran Ariya Kusumayuda, tiga dhatêng Radèn Sumadrana ing Manjung. Ingkang sarêng sêrat punika, kula angintunakên sêrat papriksan. Kathahipun 4 iji.